U hrvatskom selu kraj Tuzle osvanula džihadistička zastava

Zastava je postavljena u noći s četvrtka na petak ispred napuštene kuće koja se nalazi nedaleko od katoličke crkve i u središtu većinskog hrvatskog mjesta u Ljubačama...

<p>U većinskoj hrvatskoj mjesnoj zajednici Ljubače pokraj Tuzle jučer je postavljena zastava terorističkog islamističkog pokreta Kavkaskih Emirata što je pojačalo uznemirenost tamošnjih Hrvata nakon što je na mjesnoj školi ispisan <strong>natpis terorističke skupine ISIL</strong>, objavili su u subotu tiskani mediji u BiH.</p><p>Zastava je postavljena u noći s četvrtka na petak ispred jedne napuštene privatne kuće koja se nalazi nedaleko od katoličke crkve i u središtu većinskog hrvatskog mjesta u Ljubačama. Na istome je mjestu prije nekoliko godina <strong>postavljena ratna zastava bošnjačke Armije BiH</strong> zbog čega su stanovnici također prosvjedovali, ali je policija ocijenila kako ta zastava nije prijeporna.</p><p>Postavljena zastava identična je zastavi koju koristi teroristička skupina Kavkaskog emirata koji se zauzima za uspostavu islamske države po šerijatskim pravilima na području Kavkaza i koju su zapadne zemlje stavile na popis terorističkih organizacija.</p><p>Posljednji izgred prijavljen je lokalnoj, ali i državnoj policijskoj Agenciji za istrage i zaštitu (SIPA) te Tužiteljstvu BiH.<br/> Tijekom popodnevnih sati jučer je policija uklonila prijepornu zastavu.</p><p>Nedaleko od ovoga mjesta, na dvorani osnovne škole ispisan je i napis terorističke organizacije ISIL kojega vlasti duže vremena <strong>nisu uklonile.</strong></p>